《聲夢傳奇一》張馳豪(Aska)、林智樂(Felix)及潘靜文(Sherman)合體為全新系列現場音樂會《音樂出沒》打響頭炮,將於5月18日假海洋公園安盛怡慶坊舉行《音樂出沒 First Jump 第一彈 :Aska 張馳豪 X Felix 林智樂 X Sherman潘靜文》,3人配合大會「First Jump」主題拍攝海報,做跳躍動作拍足8小時。
大尺度演出
身形fit爆的張馳豪出新歌又開演唱會,務求展現自己最好一面,特地操肌和控制飲食,他預告,「嚟緊開騷我都要繼續再爆seed操肌,希望到時效果比海報更加『爆肌』!台上除衫騷Body一定冇問題!會構思其他大尺度的演出,而家要就先賣個關子!總之買飛入嚟睇!
邀炎明熹睇騷
日前獲炎明熹(Gigi)邀請擔任演唱會嘉賓的Felix則透露已邀請了Gigi睇騷:「佢(Gigi)本身都知道我哋3個開騷,我喺後台都有親自邀請佢嚟睇返我個騷!」Felix與Aska老友鬼鬼,早前連見偶像A-Lin自肥都一齊,大膽邀請對方聽自己新歌:「其實當日仲撞到我哋《聲夢》導師 Gin Lee、泳兒同Janice,我有逐個邀請佢哋嚟睇騷,被公司同事笑我有鋪『邀請癮』,去到邊都邀請人,做咗人肉流動宣傳,我都畀個叻自己!」
擔心被激到氣絕
唯一一位女將潘靜文(Sherman)被問到怕不怕2男1女最後組成「嬲」組合,Sherman謂:「 佢兩個私底下係隻甩繩馬騮咁,希望去到綵排及演出嘅時候,唔會畀佢哋激到氣絕!不過,歌單方面都想可以搵啲合唱歌,又或者有啲位可以合埋我哋三把「男女男」聲去唱,仲諗緊會唔會可以re-arrange啲歌去呈現出嚟!」